**Cântec de toamnă**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lumea cât ar fi de mare

Aş umbla-o-n lung şi-n lat,

Să te mai găsesc odat’

Toamnă, cu a ta culoare

Ce-i îmbată pe rapsozi

Ca pe nişte bieţi nărozi.

Mi-am dorit dintotdeauna

Ca privirea însetată

Să te soarbă dintr-o dată,

Să se umple ca nebuna

De un galben-auriu

Şi un roşu-purpuriu.

Bucuros de-aşa minune,

Nici nu am băgat de seamă

C-ai trecut aproape-n goană,

Fără să apuc a-ţi spune

Toamnă, cât îmi eşti de dragă

Şi de dulce, ca o fragă.

Te-am deplâns de cum plecaseşi

Şi-ai lăsat în urma ta

Să se-aşterne iarna grea,

Iar privind din tinda casei

Am oftat adânc o dată,

Căci ţi-ai luat şi trena toată.

O s-aştept un an de-acuma

Şi-o să număr zile, zile,

Până vei voi în fine

Să-ţi arăţi din nou cununa,

Îmbrăcată în culoare

Şi în razele de soare.